Asia C-443/07 P

Isabel Clara Centeno Mediavilla ym.

vastaan

Euroopan yhteisöjen komissio

”Muutoksenhaku — Virkamiehiin sovellettavat henkilöstösäännöt — Henkilöstösääntöjen liitteessä XIII olevaa 12 artiklan 3 kohtaa, joka koskee 1.5.2004 jälkeen palvelukseen otettujen virkamiesten luokittelemista palkkaluokkaan, koskeva lainvastaisuusväite — Henkilöstösääntökomitean kuuleminen — Saavutettuja oikeuksia ja yhdenvertaisen kohtelun periaatetta ei ole loukattu”

Julkisasiamies E. Sharpstonin ratkaisuehdotus 4.9.2008 I ‐ 10949

Yhteisöjen tuomioistuimen tuomio (toinen jaosto) 22.12.2008 I ‐ 10996

Tuomion tiivistelmä

Henkilöstösääntöjen 10 artiklan, jossa säädetään sellaisen henkilöstösääntökomitean, jota kuullaan henkilöstösääntöjen muutosehdotuksista ja joka voi esittää ehdotuksia henkilöstösääntöjen muuttamisen yhteydessä, perustamisesta, sanamuoto selvästi estää suppean tulkinnan. Komission on kuultava henkilöstösääntökomiteaa uudelleen, ennen kuin neuvosto voi hyväksyä uudet säännökset, jos henkilöstösääntöjen ehdotukseen tehtävät muutokset vaikuttavat olennaisesti ehdotuksen sisältöön, mutta yksittäiset ja rajallisesti vaikuttavat muutokset eivät saa aikaan tällaista velvollisuutta. Sitä, onko muutos olennainen, on arvioitava muutettujen säännösten kohteen perusteella ja sen perusteella, miten ne sijoittuvat ehdotettuun kokonaisuuteen, eikä sen perusteella, mitä yksilöllisiä vaikutuksia niillä voi olla kyseessä oleviin virkamiehiin. Tältä osin on todettava, että se alun perin henkilöstösääntöjen liitteessä XIII olevan 12 artiklan 3 kohdan säännöksessä suunniteltu palkkaluokan A 7 korvaaminen palkkaluokalla A *6, joka johtuu yhteisön lainsäätäjän 1.5.2004 tekemästä urakehitysuudistuksesta, ei ole olennainen, koska se on uudistuksessa täydentävä tekijä, joka liittyy urakehityksen uudelleenjärjestelyn kokonaissuunnitelmaan. Tämä muutos ei edellyttänyt henkilöstösääntökomitean uutta kuulemista, koska se ei poikkea olennaisesti tekstistä, joka on toimitettu tälle komitealle, joka on näin ollen voinut antaa lausunnon siitä mahdollisuudesta, että ennen uudistuksen voimaantuloa pidettyjen kilpailujen läpäisseiden virkamiesten, jotka on otettu palvelukseen ennen tätä päivämäärää, ja virkamiesten, jotka on otettu palvelukseen tämän päivämäärän jälkeen, palvelukseenottopalkkaluokat voivat olla erilaiset. (ks. 50–53 kohta)

Kilpailun läpäisseillä hakijoilla, jotka on otettu soveltuvien hakijoiden luetteloihin, ei tässä ominaisuudessa ole mitään saavutettua oikeutta tulla nimitetyiksi, vaan heillä on pelkästään mahdollisuus tulla nimitetyiksi ja heidän palkkaluokkaan luokittelemisensa edellytyksenä on heidän nimittämisensä, joka kuuluu nimittävän viranomaisen toimivaltaan. Tästä seuraa, että kilpailun läpäisseet hakijat, jotka on otettu soveltuvien hakijoiden luetteloihin ennen 1.5.2004, jolloin virkamiehiin sovellettavien henkilöstösääntöjen ja muuta henkilöstöä koskevien palvelussuhteen ehtojen muuttamisesta annettu asetus N:o 723/2004 tuli voimaan, mutta jotka oli nimitetty koeajalla oleviksi virkamiehiksi kyseisen ajankohdan jälkeen, eivät voi vedota mihinkään saavutettuun oikeuteen, jonka perusteella he voisivat vaatia, että kyseisessä asetuksessa säädettyjen uusien palkkaluokan määrittämisperusteiden soveltamisen sijaan noudatettaisiin kilpailuilmoituksessa ilmoitettua palkkaluokan määritystä, koska asemaa, johon heidän oikeutensa tiettyjen palvelukseenottamisen ehtojen noudattamiseen perustuu, ei ole saavutettu ennen mainitun asetuksen voimaantuloa. Nämä toteamukset pätevät myös niiden henkilöiden osalta, jotka on otettu palvelukseen koeajalla oleviksi virkamiehiksi ennen 1.5.2004 mutta nimitetty virkamiehiksi tämän päivän jälkeen. Vaikka kilpailun läpäisseellä hakijalla on lähtökohtaisesti henkilöstösääntöjen 31 artiklan 1 kohdan mukaan oikeus tulla kilpailuilmoituksessa mainitun tehtäväryhmän palkkaluokkaan, jos hänet nimitetään, tätä säännöstä voidaan soveltaa ainoastaan ennallaan olevaan oikeuteen, sillä se ei voi velvoittaa nimittävää viranomaista tekemään päätöstä, joka olisi yhteisön lainsäätäjän muuttamien henkilöstösääntöjen vastainen ja tämän vuoksi lainvastainen. Henkilöstösääntöjen liitteessä XIII olevan 12 artiklan 3 kohdassa voidaan tehdä henkilöstösääntöjen 31 artiklassa asetettuun yleiseen sääntöön poikkeus, jota sovelletaan tiettyyn virkamiesryhmään, koska se on erityinen siirtymäsäännös. (ks. 64–66, 100 ja 101 kohta)

Kun lainsäätäjä antoi henkilöstösääntöjen liitteessä XIII olevan 12 artiklan 3 kohdan, josta saman kilpailun läpäisseiden sellaisten virkamiesten erilainen kohtelu johtuu, jotka on otettu palvelukseen ennen 1.5.2004, jolloin virkamiehiin sovellettavien henkilöstösääntöjen ja muuta henkilöstöä koskevien palvelussuhteen ehtojen muuttamisesta annetulla asetuksella N:o 723/2004 tehty uudistus tuli voimaan, tai sen jälkeen, lainsäätäjä ei loukannut yhdenvertaisen kohtelun periaatetta, koska erilainen kohtelu koskee virkamiehiä, jotka eivät kuulu yhteen ja samaan ryhmään. Siispä 1.5.2004 jälkeen palvelukseen otettujen virkamiesten oikeusasema ei ole sama kuin niiden virkamiesten oikeusasema, jotka on otettu palvelukseen ennen tätä päivämäärää, sillä uudistuksen voimaantulohetkellä heillä oli ainoastaan mahdollisuus tulla nimitetyiksi, toisin kuin palvelukseen jo otetuilla virkamiehillä. Tällainen erilainen kohtelu perustuu lisäksi objektiiviseen ja yhteisön lainsäätäjän tahdosta riippumattomaan seikkaan eli nimittävän viranomaisen päättämään palvelukseenottopäivään. Lisäksi on todettava, että kun yhteisön lainsäätäjä punnitsi eri virkamiesryhmien etuja uuden henkilöstösääntöjärjestelmän asteittaisen käyttöönoton yhteydessä, se saattoi pätevästi päättää, että ennen 1.5.2004 pidetyt kilpailut läpäisseiden virkamiesten, jotka on otettu palvelukseen mainitun ajankohdan jälkeen, palvelukseen ottaminen tapahtuu uuden järjestelmän mukaisesti mutta että heitä kohdellaan suotuisammin kuin 1.5.2004 jälkeen pidetyt kilpailut läpäisseitä ja tämän jälkeen palvelukseen otettuja virkamiehiä. Henkilöstösääntöjen liitteessä XIII olevan 12 artiklan 3 kohdassa mainittuihin palkkaluokkiin luokittelemisen perusteisiin ei sisälly myöskään ikään perustuvaa syrjintää, koska niissä ei selvästikään oteta lainkaan huomioon kyseessä olevat kilpailut läpäisseiden hakijoiden ikää ja lisäksi niissä erotetaan A-ryhmän osalta toisistaan peruspalkkaluokka A *5 (aiempi palkkaluokka A 8) ja ylempi palkkaluokka A *6 (aiempi palkkaluokka A 7/A 6). (ks. 79–81 ja 83 kohta)